Syao Prinsa. Chapta 9

Me dumi, ke lu he utilisi migri-faulas kom safari-tul. Pa sabah de departa lu he klini luy planeta hao. Lu he skrapi luy aktive vulkanes kun kuyda. Lu hev dwa aktive vulkan.

Li es muy utile fo mah-garme sabahfan. Lu hev yoshi un tushi-ney vulkan. Lu he skrapi it toshi: kom lu shwo, oni neva jan kwo mog eventi. Si vulkan es hao skrapi-ney, it jal moderatem e regularem, sin erupta. Vulkan erupta es kwasi fumtuba-agni.

Es evidente, ke on nuy Arda nu es tro syao fo skrapi inen nuy vulkanes. Por se hi li kausi menga de problema a nu.

Syao prinsa, idyen tristem, yoshi he extirpi laste baobaba-ney ankures. Lu dumi, ke lu neva lai bak. Bat pa toy sabah sey abyas-ney gunsa sembli a lu muy hao gun na. E, wen lu zai arosi florina pa laste ves e sal kovri ela bay kapushon, lu en-yao plaki.

— Adyoo, — lu shwo a florina.

Ela bu jawabi.

— Adyoo, — lu repeti.

Florina ek-kafkafi. Bat bu por lengitura.

— Me bin stupide, — ela shwo pa fin. — Me pregi, ke yu pardoni me. Trai bi felise.

E nul reprosha. Lu es surprisi-ney. Lu resti sin muvi, ga konfusi-ney, kapushon in handa. Lu bu samaji sey mule dulitaa.

— Ya, ya, me lubi yu, — florina shwo. Es may kulpa, ke yu bu he jan se. Bu es muhim. Bat yu bin sam stupide kom me. Trai bi felise... Lyu ba sey kapushon, me bu yao it pyu.

— Bat feng...

— May lengitura bu es tanto gro... Freshe aira de nocha ve bi hao fo me. Me es flor.

— Bat bestias...

— Gai ke me toleri dwa-tri katapila, si me yao en-koni parpares. Li mus bi muy jamile. Si non, hu visiti me? Yu ve bi dale. E gran bestias, me bu fobi li. Me hev nakas.

Ela diki naivem suy char spika.

Poy ela adi:

— Bu deri pyu, se vexi. Yu he desidi departi. Go wek ba.

Ela bu yao, ke syao prinsa vidi, ke ela plaki. Ela es gro-garwe flor...